ไฟแนนซ์ทูเดย์
ตอนนี้ผู้บริหารสถาบันการเงินที่ดูจะเก็บเนื้อเก็บตัวที่สุดเห็นจะเป็น ลักษณ์ วจนานวัช
18 ส.ค. 2554

ตอนนี้ผู้บริหารสถาบันการเงินที่ดูจะเก็บเนื้อเก็บตัวที่สุดเห็นจะเป็น ลักษณ์ วจนานวัช 
ผู้จัดการ ธ.ก.ส. เพราะต้องเร่งประชุมแบบหัวหกก้นขวิด เนื่องจากนโยบายรัฐบาลใหม่ของ ยิ่งลักษณ์ ชินวัตร ท่าทางจะเข้ามาโละโครงการของประชาธิปัตย์ โดยเฉพาะโครงการรับจำนำแทนประกันรายได้ 
 




นโยบายเปลี่ยนไปเปลี่ยนมาแบบนี้เล่นเอาพนักงาน ธ.ก.ส. ปวดสมองทั้งเรื่องเตรียมประชุม และยังหวาดๆ เรื่องภาระหนี้เก่าที่ยังค้างจากการทำโครงการรับจำนำเดิมมาผสมผสานกับประกันรายได้ใหม่ ป่านนี้คงปาเข้าไปเหยียบ 2 แสนล้านบาท กระมัง 
...ล่าสุดธนาคารรัฐที่ถูกสั่งให้เร่งคลอดโครงการแก้หนี้บัตรเครดิตและหนี้สินเชื่อส่วนบุคคล หรือนันแบงก์ ทำท่าว่าอยากจะถอนสมอเรือเต็มที่ เพราะทำโครงการไปก็ไม่เวิร์ก ไม่ค่อยมีลูกหนี้ชั้นดีอยากจะเข้าโครงการสักเท่าไร เนื่องจากเงื่อนไขปล่อยกู้เข้ม ที่สำคัญลูกหนี้ส่วนใหญ่ก็เป็นกลุ่มพวกมีอาชีพอิสระ รายได้ไม่แน่นอน ส่วนเจ้าหน้าที่แบงก์รัฐเองก็งานล้นมือจนไม่มีเวลาเข้าประกบช่วยลูกหนี้ ทำให้งานนี้ต่างคนต่างไป ทางใครทางมัน ยอดปล่อยกู้จึงดูจุ๊บจิ๊บซะเหลือเกิน งานนี้แม้จะช่วยลูกหนี้ให้มีภาระลดลงบ้าง แต่งานไม่เดินขอรับเจ้านาย
...ต้องคอยจับตาเรื่องการขึ้นค่าจ้างของรัฐบาลใหม่ว่า จะออกมาไม้ไหนไม่ให้รากหญ้าช้ำใจ เพราะ โอฬาร ไชยประวัติ ว่าที่รองนายกรัฐมนตรี แย้มมาแล้วว่า การขึ้นค่าจ้างอาจไม่ใช่มาตรการฝนตกทั่วฟ้า ที่สำคัญ ถ้าขึ้นกันจริงคงวุ่นทั้งระบบ โดยเฉพาะข้าราชการกว่า 2 ล้านคน อาจต้องขยับเงินเดือนแบบยกแผง สะเทือนถึงรายงบประจำอาจทะลุเพดานไปถึง 90% ของงบประมาณทั้งหมด